﻿ COPIII RROMI CARE MUNCESC. STUDIU DE CAZ ÎN LOCALITATEA CALVINI, JUDEŢUL BUZĂU, IULIE, 2001 SORIN CACE ANA MARIA PREOTEASA FLAVIA IRIMESCU OBIECTIVE ŞI METODOLOGIE Obiectivele studiului Studiul de faţă şi-a propus să identifice principalele tipuri de activităţi cu implicare în muncă, pe care le desfăşoară unii dintre copiii rromi cu vârste între 6 şi 14 ani. Caracteristicile muncii, cauzele care-i determină pe copii să-şi câştige existenţa de timpuriu şi consecinţele muncii în planul dezvoltării copiilor sunt, de asemenea, problematici abordate. Acest studiu de caz s-a realizat în cadrul programului Creşterea capacităţii comunităţilor de rromi din anumite zone, în vederea retragerii copiilor din muncile desfăşurate pe străzi şi/sau alte munci periculoase, implementat de Fundaţia pentru Recuperare, Integrare şi Promovare Socială – ECHOSOC, în parteneriat cu Ministerul Educaţiei Naţionale şi Cercetării, Departamentul General de Învăţământ pentru Minorităţile Naţionale, Agenţia pentru Dezvoltare Comunitară Împreună şi Salvaţi Copiii – România. Programul a fost finanţat de către Departamentul pentru Muncă al Statelor Unite prin OIM-PIEMC, România şi Reprezentanţa UNICEF, România. În studiul de caz prezentat în continuare, propunem o analiză aplicată pentru comuna Calvini, judeţul Buzău. Unele dintre datele ce vor fi prezentate au apărut în studiul de sinteză Copiii rromi care muncesc şi familiile acestora – 1 Caracteristici socio-culturale şi condiţii de viaţă . Principalele obiective ale studiului de caz: • Identificarea percepţiei comunităţii asupra muncii, în cazul copiilor rromi; • Identificarea formelor de muncă în care sunt implicaţi copiii; • Identificarea principalelor caracteristici ale muncii copiilor: riscuri în cadrul procesului de muncă, modalităţi de obţinere de muncă, durata muncii, plata muncii, cauzele muncii, consecinţele muncii, caracteristici ale muncii, în funcţie de 1 Autori: Sorin Cace (coord.), Daniel Arpinte, Eugen Băican, Simona Ilie, Flavia Marin, Florin Moisă, Ana Maria Preoteasa, Laura Surdu, Mihai Surdu, Editura RO Media, Bucureşti, 2002. CALITATEA VIEŢII, XV, nr. 1–2, p. 71–84, Bucureşti, 2004 72 SORIN CACE, ANA MARIA PREOTEASA, FLAVIA IRIMESCU 2 sexul copiilor, diferenţe între adulţi şi copii în privinţa muncii, vârsta de începere a muncii, identificarea angajatorilor; • Stabilirea principalelor caracteristici ale familiei şi ale locuirii; • Identificarea relaţiei dintre muncă şi şcoală: absenteism, abandon şcolar, programe de recuperare etc. • Identificarea activităţilor de timp liber, în cazul copiilor. Aspecte metodologice Lucrarea de faţă are la bază o metodologie de tip calitativ, datele fiind culese prin metoda interviului în profunzime (in depth-interview) şi a interviului de grup. Ca instrument principal de lucru a fost utilizat ghidul de interviu semistructurat. Metoda observaţiei directe a constituit, de asemenea, o importantă sursă de date. Cercetarea de teren a avut loc în perioada mai–iunie 2001. Unitatea de investigare a fost familia, avându-se în vedere gospodăriile de rromi în care unul sau mai mulţi copii cu vârste de până la 16 ani prestează, în mod ocazional sau permanent, diverse munci. Au fost realizate 20 de interviuri individuale în 10 gospodării de rromi. În fiecare gospodărie s-a realizat câte un interviu cu o persoană adultă (de regulă, unul dintre părinţi) şi câte un interviu cu un copil, cu vârsta între 10 şi 16 ani, implicat într-o activitate lucrativă. Interviurile au fost luate, separat, părinţilor şi copiilor, urmărindu-se ca pe tot parcursul desfăşurării acestora să nu fie de faţă persoane care să denatureze răspunsurile intervievatului. Selecţia persoanelor investigate s-a realizat prin metoda bulgărelui de zăpadă. Astfel, după găsirea primilor subiecţi care corespundeau criteriilor stabilite, li s-a cerut acestora să ofere informaţii despre alte persoane care să îndeplinească criteriile de selecţie. Din rândul persoanelor indicate am realizat selecţia persoanelor intervievate. Subiecţii intervievaţi au fost heteroidentificaţi ca rromi de către persoanele care i-au recomandat. În cadrul cercetării au fost realizate şi interviuri individuale cu reprezentanţi ai autorităţilor publice locale şi ai serviciilor publice din localitatea Calvini. Au fost intervievaţi primarul comunei, viceprimarul, directorul şcolii şi medicul din localitate. Considerăm că studiul de faţă are un caracter exploratoriu şi nu se pot face generalizări pentru întreaga populaţie de rromi, decât cel mult cu statut de ipoteze de lucru care necesită o verificare ulterioară. Comuna Calvini este situată la circa 52 km nord-vest de municipiul Buzău, în vecinătatea judeţului Prahova şi se încadrează în categoria comunelor de mărime medie, având peste 4 000 locuitori. Cele cinci sate componente al comunei Calvini sunt: Calvini (sat mic), Bâscenii de Jos (sat mijlociu), Bâscenii de Sus (sat mic), Olari (sat foarte mic), Frăsinet (sat foarte mic). Activitatea economică a comunei este predominant agricolă. Suprafeţele de teren arabil sunt cultivate cu porumb, grâu, floarea-soarelui, legume şi plante de 3 COPIII RROMI CARE MUNCESC 73 nutreţ în loturi mici, individuale. Unităţile zootehnice existente înainte de 1989 s-au desfiinţat, în prezent creşterea animalelor realizându-se doar la nivelul gospo- dăriilor individuale. O prezentare detaliată a localităţii privind aspectele legate de specificul comunităţii se pot găsi în studiul „Studiu de caz privind problemele sociale ale rromilor din Calvini”, autori D.S. Costin, S. Cace, M. Stănescu, M. Surdu, publicat în „Than Rromano”, nr. 4–5/2000. IMPLICAREA COPIILOR RROMI ÎN ACTIVITĂŢI LUCRATIVE Declaraţiile adulţilor din comunitate cu privire la muncile prestate de copii sunt contradictorii. Toţi părinţii intervievaţi au declarat ca nu-i implică pe copii în muncă. S-a constatat că ei înşişi valorizează negativ munca celor mici şi au tendinţa de a susţine cu îndârjire faptul că nu „îi pun pe copii la muncă”. „ – Şi copilaşii vă ajută, lucrează şi ei ? – Nu. – N-au putere? – Cum să lucreze ei, ei au etatea să lucrează la câmp? – Acolo cu cine-i lăsaţi ? – Îi luăm cu noi pe câmp. – Pe câmp? – Îi luăm cu noi pe câmp, sigur că da (mama T. S.) – Dar copiii ce muncesc pe aici ? – Copiii nu muncesc nimic. – Ăştia mai mici, dar mai mari? – Nici mai mari, că n-au unde să muncească, se duc şi ei la şcoală, v-am spus se duc la şcoală nemâncaţi, când vin la 12 vin tot nemâncaţi că nu găsesc mâncare ca să mănânce, abia-abia dacă găsim să le dăm o masă cel puţin o dată pe zi până deseară, de colo până colo”. (tata, G. L.) Reprezentanţii autorităţilor publice din comună au descris astfel activităţile în care sunt implicaţi copii din comunitate. În opinia lor, aceste activităţi se pot grupa în trei categorii: comerţ ambulant (în special în pieţe) cu produse agricole, agricultură şi turnătorie. – În ce tipuri de munci sunt implicaţi copiii din comunitate ? – La ora actuală asta este, când pleacă îi ia pe toţi (copii n.a.) că n-are ce să le dea să mănânce acasă, migrează cu căruţele, ajută la munca părinţilor, fac nisip, umplu formele, deci turnătorie clasică. (viceprimar Calvini) – Îi pun (la muncă n. a.), vă spun că sunt cât de mici; cred că din clasa a treia, a patra îi pun la muncă, cât de cât la ce pot ei; nu pot la munci fizice mari, dar cât de cât aşa, la ce se pricep, îi pun la muncă să-i ajute, da. (primar Calvini). Interviurile cu copiii între 11 şi 16 ani au confirmat cele spuse de persoanele din cadrul autorităţilor publice. În afara celor trei tipuri de activităţi, copiii au mai arătat că lucrează în gospodărie pentru a-şi ajuta părinţii. Fetele sunt, în general, implicate în activităţi specifice femeilor: gătesc, spală, fac curăţenie, iar băieţii, în activităţi care solicită o mai mare angajare fizică: taie lemne, aduc apă. 74 SORIN CACE, ANA MARIA PREOTEASA, FLAVIA IRIMESCU 4 Din declaraţiile celor intervievaţi nu am putut deduce în ce măsură sunt plătiţi copiii. S-a înţeles că, în marea majoritate, copiii îşi ajută părinţii, iar părinţii sunt cei care primesc banii, copiii nefiind remuneraţi în mod direct şi nici angajaţi cu forme legale, în nici o situaţie din cele prezentate anterior. FORME ALE MUNCII COPIILOR RROMI Am sintetizat activităţile prestate de copii în două mari categorii, ţinând cont de locul unde se desfăşoară aceste activităţi şi de beneficiarul rezultatelor: 1. Activităţi în cadrul gospodăriei. În această categorie ne vom referi la: a. activităţile casnice neaducătoare de venituri; b. activităţile aducătoare de venituri, dar realizate în cadrul gospodăriei proprii (turnarea de vase prelucrate din metale neferoase). 2. Activităţi desfăşurate în afara gospodăriei: a. activităţi în agricultură, având ca beneficiar (patron) persoane sau societăţi comerciale din alte localităţi; b. comerţul ambulant sau în pieţe cu produse agricole sau „ceaoane”. Activităţi desfăşurate în gospodărie Activităţile casnice neaducătoare de venituri Într-o foarte mare măsură, copiii rromi sunt implicaţi în activităţi casnice. Activităţile menţionate cel mai des sunt cele care ţin de menajul în gospodărie (curăţenie, spălatul vaselor, spălatul rufelor, gătitul). – Ştii să faci de mâncare? – Da. – De când faci de mâncare, de mult? – De la pe la 8 ani. – Deci eşti o mică gospodină? – Nu mă pricep aşa bine, dar, oricum, am învăţat. – Da, şi ce ştii să faci de mâncare? – De toate: ciorbă, mâncare de cartofi. (D., 14 ani). – Pe lângă casă faci ceva treabă? – Mai ajut la unele lucruri din gospodărie. – Adică, ce faci? – Aduc apă, tai lemne…(C., 14 ani). Fiind vorba de o comunitate rurală, aria menajului se extinde şi la micile lucrări din grădină (plivit, culesul legumelor). Nu le putem integra în aria activităţilor agricole, din cauza dimensiunilor reduse ale grădinilor şi a numărului mic al acestora, la nivelul comunităţii de rromi. O caracteristică importantă a acestei comunităţi de rromi o constituie faptul că grădinile din jurul caselor sunt foarte mici şi, în multe cazuri, inexistente. Pentru populaţia de rromi, cultivatul grădinii este o ocupaţie tradiţională şi o obligaţie impusă de comunitate („toată 5 COPIII RROMI CARE MUNCESC 75 lumea îşi lucrează grădina”). Şi rromii recunosc tacit importanţa gospodăriei, dar îşi justifică indiferenţa prin calitatea proastă a pământului din Pomu Verde. – Şi ce cultivaţi voi în grădină ? – Cartofi, ceapă, zarzavat, roşii, castraveţi. – Ce faci tu în grădină ? – Săpăm, săpăm la fasole, săpăm la roşii, asta e (D., 14 ani). – În timpul anului, tu mai lucrezi pe undeva ? – Acasă la oameni nu, rămân acasă şi-mi fac acasă la mine în grădină, lucrez. – Ce faci în grădină e numai pentru voi sau mai şi vindeţi ? – Numai pentru noi.( S., 12 ani). Activităţile aducătoare de venituri realizate în cadrul gospodăriei proprii O activitate specifică bărbaţilor din comunitate, şi nu numai acestora, o constituie turnatul metalelor neferoase „ceaoane din aluminiu”. Conform tradiţiei, această meserie se învaţă din tată în fiu. Băieţii sunt cooptaţi de la vârste destul de mici (sub 10 ani) la această activitate. Aportul lor nu este unul substanţial, pentru că munca este foarte dificilă şi anumite operaţiuni sunt imposibil de realizat de câtre un copil. O măsură legislativă impusă la începutul anului 2001 a interzis procurarea de materiale refolosibile pentru practicarea acestei meserii, limitând drepturile de comerţ şi prelucrare a metalelor neferoase. Această intrare într-o relativă ilegalitate a meseriei ne-a făcut să întâmpinăm o reticenţă vădită din partea adulţilor de a discuta pe aceasta temă. Cu toate acestea, meseria se practică, dar la intensităţi din ce în ce mai mici, mai ales în ultimele luni. Cele mai multe informaţii le-am obţinut de la copii. Putem spune cu certitudine că meseria este tradiţională pentru rromii din Calvini şi, de asemenea, că de-a lungul timpului, copiii au învăţat meserie lucrând la fabricarea „ceaoanelor”. Operaţiunile la care ei contribuie sunt cele mai uşoare din întregul proces de fabricaţie, dar, cu toate acestea, riscurile sunt însemnate. – Vă mai aduceţi aminte, când eraţi mic, la ce munci participaţi ? – La ceaoane, doamnă, totdeauna noi ne-am născut cu meseria din tată în fiu cu ceaoane. (D. D., 31 de ani, tată a 3 copii). – Când lucrau la ceaoane, copiii îi ajutau ? – Îi ajutau aşa, în mare, pentru că, vedeţi dumneavoastră, asta era o meserie care se învăţă din tată-n fiu, cum puteau… în rest... Nu ştiu dacă aţi asistat vreodată la turnare? – Nu, chiar nu ştiu. – Cum cerne nisipul, se bate tiparul. Se face formă. Se face o formă şi sunt munci mai uşoare, în primul rând, numai de cernut nisip, că dacă pui p-un copil să-ţi cearnă, mai mult se joacă, şi tot face o muncă… – Ar fi fost ceva periculos pentru copii? Bănuiesc că este. – Periculos e când îl toarnă în tiparul respectiv, că e lichid şi atunci e foarte periculos. – S-au întâmplat accidente? – Aşa mai mici: s-au pârlit la o mână…(primar Calvini). 76 SORIN CACE, ANA MARIA PREOTEASA, FLAVIA IRIMESCU 6 Activităţi desfăşurate în afara gospodăriei: Activităţi în agricultură având ca beneficiar (patron) persoane sau societăţi comerciale din alte localităţi; Un element de specificitate al comunităţii din Calvini îl constituie migraţia sezonieră spre zonele dezvoltate agricol sau cu suprafeţe agricole mult mai mari. Destinaţiile sunt alese fără a se ţine cont de distanţa faţă de Calvini. Se pleacă în comune din acelaşi judeţ, dar şi în alte judeţe din vecinătate (Brăila, Galaţi, Vrancea etc.). În funcţie de vârsta copiilor, variază şi activităţile în care sunt implicaţi. Copiii cu vârste mici (de până la 8–9 ani) nu participă, propriu-zis, la muncile agricole, dar în schimb, îşi însoţesc părinţii la câmp. Chiar dacă nu muncesc efectiv, faptul că sunt obligaţi să stea pe câmp toata ziua împreună cu părinţii le conferă o implicare colaterală în activitatea agricolă. – Acolo cu cine-i lăsaţi (pe copii n.a.) ? – Îi luăm cu noi pe câmp…. Şi aşteaptă până terminăm treaba, şi după aia plecăm la dormitor. (tată a 6 copii). De cele mai multe ori, condiţiile de la câmp nu sunt tocmai „sănătoase” pentru un copil, din cauza temperaturilor ridicate, lipsei apei potabile, lipsei hranei etc. Părinţii îşi motivează opţiunea de a lua copiii la câmp prin necesitatea supravegherii copiilor. Condiţiile de locuit sunt, adesea, improprii (dormitoare cu mai mult de 10–15 paturi) şi nu permit desfăşurarea unei vieţi normale de familie. Un alt argument pentru a merge împreună cu copiii la muncile agricole îl constituie acordarea pentru fiecare membru de familie a unei raţii de hrană (inclusiv pentru copiii foarte mici). O nemulţumire a rromilor din Calvini o constituie faptul că în ultimul an tot mai mulţi „patroni” refuză angajarea familiilor cu mulţi copii. – Dar acuma nu mai ne primeşte nici cu copii. Deci eu, dacă am 4 copii mici, nu primeşte. Că-s mici, prea mici. Că-s mici şi le fac deranj, deci ei caută, iau oameni care n-au copii mai mulţi. Mai mari. Dar noi, care avem câte 4–5 copii, stăm acasă şi aşteptăm alocaţiile ca să trăim. (mamă, 4 copii). Copiii cu vârste mai mari (de peste 10 ani) sunt implicaţi direct şi muncesc împreună cu părinţii (sunt „apţi de muncă”). Iar cei de peste 14 ani (‘care au buletin’) sunt etichetaţi ca adulţi, şi pentru toată lumea pare foarte firesc ca ei să lucreze. Copiii de peste 10 ani sunt un adevărat ajutor pentru părinţi şi implicarea lor asigură o multiplicare a veniturilor. Ei sunt plătiţi de „patron” ca un adult, iar remuneraţia primită de copil revine, întotdeauna, părinţilor. Comerţul ambulant sau în pieţe cu produse agricole sau „ceaoane”. În foarte puţine cazuri s-a amintit implicarea copiilor în activităţi comerciale. Este, în special, cazul copiilor care îşi însoţesc părinţii la vânzarea „ceaoanelor”. Copiii se duc la desfacere în pieţe, ....... aduc banii la părinţi, adică ei caută să aducă un venit cât mai decent, pentru ei, pentru familie. (viceprimar Calvini). 7 COPIII RROMI CARE MUNCESC 77 CARACTERISTICI ALE MUNCII COPIILOR Identificarea ofertelor de muncă De cele mai multe ori, copiii nu-şi caută singuri de lucru, ci sunt luaţi de către părinţii lor la muncă. Este, în special, cazul acelor copii care prestează diferite tipuri de munci în agricultură (de la culesul de vie, la culesul porumbului etc.) „Prăşim la porumb şi pe urmă venim acasă şi stăm până se face agricultură şi mergem la cules de porumb”. (L., 13 ani). Copiii sunt purtaţi de către părinţi prin diferite zone din ţară, în căutarea unui loc de muncă şi de multe ori lucrează la fel de mult ca şi adulţii (vârsta nu este considerată un impediment, copiii începând, uneori, să lucreze în agricultură chiar de la 7–8 ani). – Lucrează împreună cu părinţii lor? – Da. – Cam de pe la ce vârstă încep să lucreze? – Depinde cum se admite la ferme; unii de la 15 ani în sus. – Adică după posibilităţile lui de a munci? – Da. – La asta te referi, dacă are suficientă putere? – Da, da, da. – Şi crezi că e o muncă grea pentru ei, tu ce ai auzit, se plâng? – Pentru copiii aceştia care încă sunt la şcoală, spun că este o muncă foarte grea (D., 14). – Lucraţi împreună cu părinţii în agricultură? – Da, îi ajutăm. – Da. – Cam de pe la ce vârstă? – Cam de pe la 7–8 ani. – Şi băieţii şi fetele. – Băieţii, poate şi mai mici. (D., 14). Cel mai frecvent tip de muncă prestat de copiii rromi este munca în proprie gospodărie. Este vorba despre munci casnice, şi mai puţin despre munci agricole în propria gospodărie, întrucât familiile de rromi nu dispun de pământul necesar derulării unor astfel de munci. Copiii dedică o mare parte a timpului lor liber activităţilor casnice. – Pe lângă casă faci ceva treabă? – Mai ajut la unele lucruri din gospodărie – Adică ce faci? – Aduc apă, tai lemne… (M., 13 ani). Copiii din Calvini nu sunt în căutarea unui loc de muncă, din propria iniţiativă şi nici nu plecă singuri din comună să lucreze (sunt câteva cazuri când pleacă împreună cu fraţi mai mari să vândă „ceaoane” prin sate). Atunci când muncesc, o fac fie în propria gospodărie, alături de părinţii lor, fie în diferite locuri, însoţiţi de părinţii lor. Putem spune că singura modalitate de găsire a unui loc de muncă este prin intermediul părinţilor. 78 SORIN CACE, ANA MARIA PREOTEASA, FLAVIA IRIMESCU 8 Timpul de lucru Pentru a evidenţia mai bine durata muncilor la care participă copiii, trebuie să pornim de la formele de muncă pe care aceştia le prestează. Dacă avem în vedere activităţile desfăşurate în gospodărie, putem spune că activităţile casnice neaducătoare de venituri sunt permanente. În ceea ce priveşte turnarea de vase, nu ne putem pronunţa cu siguranţă, întrucât această activitate se desfăşoară, actualmente, din ce în ce mai rar (dar este de presupus că această activitate se desfăşoară în mai multe etape, pe tot timpul anului). Când vorbim despre muncile prestate în afara gospodăriei, ne gândim, în special, la două categorii de activităţi: activităţi desfăşurate în agricultură şi diferite activităţi de comerţ. Muncile din agricultură, după cum se ştie, sunt sezoniere, şi deci putem spune că activităţile prestate de copii în agricultură sunt periodice, în diferite anotimpuri, (primăvara, vara şi toamna – câteva luni). – Nu locuim decât 2–3 luni acasă, pentru că noi vara suntem pă drumuri de colo până colo, ca să căutăm de muncă să trăim, să avem; din mai până noiembrie… (tată 40 ani). Activităţile de comerţ au un caracter permanent, deşi se desfăşoară mai frecvent vara, datorită posibilităţilor mai bune de deplasare. Timpul dedicat activităţilor lucrative, în cazul copiilor, diferă de la activitate la activitate, cu toate că putem lua în considerare un mare număr de ore de muncă prestate în activităţile agricole. Copiii (cu vârste cuprinse între 8–16 ani) au recunoscut că muncesc de la 7–8 ore pe zi până la 10 ore. – Câte ore lucrezi pe zi. Plecaţi dimineaţa? – Da, plecăm la 6 şi ne întoarcem seara la 6, lucrăm de dimineaţa de la 6 până seara la 6…(C., 16 ani). Numărul de ore de muncă pe zi scade, când ne referim la muncile casnice (cam 2–4 ore pe zi). Dacă vârsta minimă la care un copil începe să lucreze în agricultură este de 8–9 ani, în gospodărie este chiar mai mică, pentru ca în activităţile de comerţ să înceapă să lucreze de la vârsta de 12 ani. Este important atât numărul de ore de muncă pe care un copil îl desfăşoară cât şi vârsta de la care începe să lucreze. Dacă copilul este mic, muncile sunt mai uşoare şi numărul de ore de muncă mai mic. Cu cât copilul creşte, se măreşte şi numărul de ore de muncă şi greutatea activităţii pe care trebuie să o realizeze. Este de menţionat că băieţii încep să lucreze de la vârste mai fragede, în activităţi mai grele, în timp ce fetele încep munca în gospodărie (munci casnice) mai târziu. Plata muncii Nu putem vorbi despre plată, atunci când ne referim la muncile desfăşurate în propria gospodărie. Muncile casnice nu sunt aducătoare de venituri, în timp ce activităţile de turnare de vase nu sunt aducătoare de venituri directe, ci indirecte, prin vânzarea vaselor. Putem să facem, însă, câteva precizări despre plată, în cazul 9 COPIII RROMI CARE MUNCESC 79 muncilor desfăşurate în afara gospodăriei. În muncile agricole, plata se face, de regulă, la sfârşitul fiecărei zile de muncă sau la sfârşitul săptămânii. Sumele variază de la o zonă la alta. – Cu cât se plăteşte o zi de muncă? – 30 000, 25 000; se plăteşte foarte prost.(G., 15 ani). – Pe zi, cam 70 000, 50 000, după posibilităţile care le au şi românii. – Lucrezi zi-lumină ? – Da. – Cum te plăteşte, în fiecare zi îţi dă banii sau la fiecare săptămână? – Da, în fiecare zi, la sfârşitul zilei. (C., 16 ani). De cele mai multe ori, banii pe care copiii îi primesc în schimbul muncii depuse merg direct la părinţi (sunt cheltuiţi în familie), deşi s-au întâlnit şi cazuri când, din banii câştigaţi, copiii şi-au cumpărat rechizite şcolare, încălţăminte, îmbrăcăminte. – Şi când munceşti banii, la ce îi foloseşti? – Mai mult pentru şcoală… – Pentru şcoală ? – Da, şi pentru a mă putea duce la examenul de capacitate. Dar posibilităţile sunt mai mici pentru o ţigancă, mulţi dintre noi nu merg la capacitate mai departe şi rămân acasă. ( E., 14 ani). Banii sunt cedaţi părinţilor, în vederea ajutării întregii familii, care de cele mai multe ori este numeroasă şi are nevoie de sprijin. – Cine încasează banii pentru tine? – Seara îi încasez eu şi când ajungem acasă îi dau tatei…(C., 16 ani). – Şi ce fac cu banii ăştia ? – Mai îmi ia de îmbrăcăminte, ne întreţin. – Deci, părinţii încasează banii? – Da…(D., 15 ani). Implicaţii negative ale muncii copiilor Din interviurile realizate au rezultat trei tipuri majore de riscuri la care sunt supuşi copii rromi care muncesc. Este vorba despre riscuri legate de starea de sănătate a copiilor, de abandonul şcolar şi de încălcarea înţelegerilor de plată. Deteriorarea stării de sănătate Atunci când copiii plecă însoţiţi de părinţii lor să presteze diferite munci agricole, condiţiile de viaţă nu sunt dintre cele mai bune, deoarece nu se respectă condiţiile de locuire, alimentaţie şi somn necesare unui copil. Aceste aspecte pot avea implicaţii negative şi pot afecta grav starea de sănătate a unui copil aflat în creştere. – Avem dormitoare acolo la fermă. Uneori în bordee, uneori în saivane, nu se ştie unde. Trebuie să mergem, de nevoie. – Şi sunt condiţii grele acolo ? – Nevoia ne face. Să muncesc pentru o jumate de pâine…. (tată, 3 copii, 31 ani). 80 SORIN CACE, ANA MARIA PREOTEASA, FLAVIA IRIMESCU 10 – Avem coviltire. Acuma, unde plecăm, stăm într-o casă la acei oameni unde mergem; alţii oameni care merg au coviltire şi stau acolo. – Nu ţi-e greu, eşti fată ? – Da mi-este greu, dar trebuie să suportăm şi condiţiile care le avem. – Care sunt riscurile când lucrezi ? – Foarte mari, stăm în căldură, nu bem apă, dacă la moment nu prea avem apă, mâncăm târziu, mâncăm dimineaţa şi pe urmă mai mâncăm pe la 3, este foarte greu…(C., 16 ani). Munca efectivă în agricultură se face în condiţii destul de dificile. În primul rând, este vorba despre temperaturile ridicate, la care copii rezistă mult mai puţin. La aceasta se adaugă efortul crescut pe care îl depun în timpul muncii, precum şi privaţiunile la care sunt supuşi (lipsa mâncării şi a apei). – Lucrezi în aer liber, lucrezi în călduri vara… – Da, mai sunt şi şerpi câteodată şi îmi este frică, dar n-avem ce face… (C., 16 ani). În ceea ce priveşte munca depusă la turnarea de „ceaoane”, riscul accidentelor este foarte mare, întrucât se lucrează la temperaturi mari, cu metale aflate în stare lichidă şi cea mai mică neatenţie poate fi fatală. Încetarea educaţiei şcolare şi diminuarea „şanselor de viaţă” Nu putem spune cu certitudine că, atunci când un copil realizează diferite munci, şcoala este abandonată, dar putem vorbi de o afectare a activităţii educaţionale. În acest context, timpul care ar fi trebuit acordat activităţii de studiere şi învăţare este ocupat cu alte activităţi, ce fac imposibilă pregătirea şcolară adecvată. Dacă avem în vedere activităţile sezoniere din agricultură, putem menţiona faptul că, în acele perioade ale anului când „muncile agricole sunt în toi”, copiii abandonează temporar şcoala, pentru a reveni o dată cu terminarea muncilor agricole. – Anul trecut spui că ai fost plecat, ai fost să munceşti? – Da. … – Când ai fost anul trecut, ai renunţat la şcoală? – Da. – Cât ai fost plecat? – Din aprilie…. – Până când? – Până în mai. – Şi n-ai fost la şcoală atunci ? – Nu. (E., 13 ani). – Anul trecut, deci, am lipsit câteva săptămâni. – Unde ai fost ? – La Odobeşti, la Focşani. – În timpul anului ? – Da. (C.,16 ani). Atunci când copiii prestează munci în propria gospodărie, merg regulat la şcoală şi rare au fost cazurile când părinţii „şi-au oprit copiii acasă să muncească”, în loc să-i trimită la şcoală. 11 COPIII RROMI CARE MUNCESC 81 – Dacă ai munci mai puţin acasă, ai învăţa mai mult? – Păi da, păi, totuşi, ne dăm silinţa foarte mult, dar pe părinţi trebuie să-i ajutăm şi pe ei că suntem mulţi copii în familie …(C., 16 ani). Încălcarea înţelegerilor de plată este un alt risc la care sunt supuşi copiii care lucrează în agricultură. Întrucât nu există nici un contract de muncă între angajat şi angajator au fost cazuri când copiii, deşi au munci zile întregi, nu au primit nici un ban. – Acolo unde plecaţi o să fiţi plătiţi, sau vă dă bani sau alimente? – Am fost şi astă-vară, doamnă, am muncit 3 luni şi nu mi-a dat nimic. Nici un ban n-am luat. (mamă, 2 copii). Justificarea muncii copiilor Cei mai mulţi dintre copiii care lucrează sunt nevoiţi să facă acest lucru, datorită situaţiei financiare în care se află familiile lor. Însăşi familia este cea care împinge copilul spre diferite activităţi aducătoare de venit, întrucât lipsa unui venit sigur, de cele mai multe ori, „a unei pâini pe masă” fac din bani o necesitate. Părinţii, făcând acest lucru, uită că educaţia copiilor este pe primul loc şi prin aceasta diminuează şansele viitoare ale propriilor copii. Când părinţii au fost întrebaţi de ce îşi iau copiii la muncile câmpului, au răspuns că nu au cu cine să-i lase acasă şi sunt nevoiţi să-i ia, dar de fapt munca unui membru în plus aduce venituri ce nu pot fi ignorate. Alţii au spus că muncind de tineri, copiii capătă experienţă, se maturizează şi capătă abilităţi necesare pentru mai târziu. Dar îi ajută experienţele astea, cândva? Foarte mult; îi maturizează. Muncesc devreme. (viceprimar Calvini). Copii care muncesc sunt conştienţi de greutăţile întâmpinate în muncă, dar găsesc şi explicaţii care justifică eforturile depuse. 1. Trebuie să-şi ajute părinţii – Copilul trebuie să muncească? – Da…că trebuie să ne ajutăm părinţii. (C., 12 ani). 2. Capătă experienţă care le va utilă mai târziu. – Tu crezi că e un lucru bun că ai învăţat de mică să faci de mâncare, să lucrezi în câmp ? – Da, cred că mă va ajuta şi mămica îmi spune, de mai multe ori, dacă înveţi să faci te va ajuta foarte mult în viitor… (E., 16 ani). 3. Dobândesc abilităţi pentru viitor – Crezi că e important să-ţi ajuţi părinţii, să munceşti împreună cu ei de mic, la ce crezi că o să-ţi fie folositor ? …… – Da, este datoria mea să fac aceşti lucruri, deoarece părinţii mei sunt mai bătrâni şi nu pot să fac anumite lucruri. – Deci nu crezi că o să-ţi fie neapărat util ce faci acum pentru mai târziu ? – Într-un fel da, într-un fel nu…(D., 14 ani). 82 SORIN CACE, ANA MARIA PREOTEASA, FLAVIA IRIMESCU 12 Autorităţile locale sunt de părere că nivelul scăzut de viaţă şi condiţiile proaste de trai sunt cele care îi determină pe copiii rromi să muncească. – Îi pun, vă spun, cred că din clasa a treia, a patra îi pun la muncă, cât de cât, la ce pot ei, cât de cât, aşa, la ce se pricep. (Primar Calvini). Relaţia dintre muncă şi integrarea şcolară Copiii din Calvini frecventează şcoala. Toţi cei intervievaţi (reprezentanţi ai autorităţilor publice locale, părinţi şi copii) au susţinut şi argumentat această idee. Motivaţia pentru care şcoala este acceptată diferă de la generaţie la generaţie. Părinţii nu consideră şcoala sau ştiinţa de carte o valoare în sine. Cele mai importante sunt „cecurile” (alocaţia pentru copii), care sunt condiţionate de frecventarea şcolii. Copiii, în schimb apreciază posibilitatea de a învăţa şi chiar privesc şcoala ca pe o ieşire din cotidian. Cei mai mulţi dintre cei intervievaţi şi-au exprimat dorinţa de a continua studiile urmând şi liceul. Piedicile pentru realizarea acestui deziderat sunt date, în special, de posibilităţile financiare reduse ale părinţilor. Urmarea cursurilor liceale presupune deplasarea într-o localitate diferită (cea mai apropiată este Pătârlagele, la 30 de km.), deplasare ce implică costuri de supravieţuire, cel mai adesea imposibil de suportat de către familie. În plus, plecarea unui membru de familie ar conduce, implicit, la scăderea numărului de persoane care muncesc, în familie. – Şi la şcoală vii în fiecare zi? – Da, nu lipsesc. – Nu lipseşti? Şi ce îţi place cel mai mult la şcoală? – Îmi place mult lecţiile, îmi place să învăţ. – Ai note mari ? – Am. – Aşa şi aşa. – Da. – Şi părinţii tăi vor să iei note mari ? – Nu, nu au pretenţie la mine. (E., 14 ani). Între muncă şi şcoală apare o relaţie directă, în cazul familiilor care migrează sezonier. Copiii încep şcoala mai târziu şi termină mai devreme. Ei, în toată perioada sezonului agricol sunt plecaţi din Calvini. – Ei nu mai merg la şcoală în perioada aceasta …(când sunt plecaţi cu părinţii la muncă n.n.) – Deci, pleacă cu vreo lună înainte până să le dea vacanţa de vară şi mai târziu cu o lună după ce începe vacanţa de vară, deci aproximativ vreo 5 luni de zile. – Sunt plecaţi vreo 5 luni de zile? – Asta înseamnă că lor nu li se încheie situaţia anului şcolar? – Dau tezele. – A, îşi dau înainte tezele ? – Da, da şi pe urmă vine dom’ director îi semnează cecurile, care au copii, şi pleacă. – Pentru alocaţie ? – Da, da (C., 14 ani). 13 COPIII RROMI CARE MUNCESC 83 Directorul şcolii din Calvini a găsit o soluţie legală pentru rezolvarea acestei probleme. A micşorat durata anului şcolar, recurgând la metoda învăţământului intensiv. Principala problemă cu care ne confruntăm constă în aceea că elevii noştri sunt legaţi de părinţi, în sensul că aceştia vara se deplasează pe distanţe mari la munci agricole şi atunci, pentru a cuprinde cât mai mulţi copii, am beneficiat de o prevedere a unui ordin al Ministerului Învăţământului şi am comprimat puţin anul şcolar, având în vedere că ei începând de pe 15 mai nu mai vin. Acum, mai avem două săptămâni până la încheierea anului şcolar şi mai avem doar puţin copii rromi în şcoala noastră, au plecat deja săptămâna asta. (Directorul şcolii din Calvini). ACTIVITĂŢI DE TIMP LIBER Ca şi ceilalţi copii, cei care muncesc dispun de timp liber, doar că în cazul lor, acesta este mai redus. Dacă în timpul săptămânii există mai puţin timp liber, la sfârşitul săptămânii, numărul de ore petrecute, în funcţie de dorinţa fiecărui copil, este mai mare. Timpul liber variază, în funcţie de muncile pe care le depun copiii. Urmând tipologia muncilor la care participă copiii rromi, se poate spune că: – pe perioada în care copilul munceşte la câmp (munci agricole) timpul liber este redus la minimum şi se rezumă la discuţii cu ceilalţi copii (seara, după încheiere unei zile de lucru); – dacă copilul desfăşoară munci în propria gospodărie, atunci timpul lui liber depinde de „treburile pe care la are de făcut în ziua respectivă”; – atunci când desfăşoară activităţi comerciale, copilul are puţin timp liber pentru a face ceea ce-şi doreşte. În urma discuţiilor purtate cu copiii a reieşit că cea mai mare a timpului lor liber şi-l petrec alături de prieteni. – Partea asta frumoasă a muncii, cum o vezi ? – Când mergem aşa la muncă mai sunt fete, când ajungem seara mai ne distrăm, mai uităm, mai dansăm că avem casetofoane, mai facem câte o glumă, mai ieşim cu băieţii, aşa câte o dată, mai mergem la discotecă. Mai ieşim cu prietenii la un suc, la ceva, la o distracţie… (C., 16 ani). – Cum vă petreceţi timpul acolo, seara când veniţi de la muncă? – Mai ne distrăm, că mai sunt copii, fete, mai ieşim la joacă, mai ne distrăm. Mai ne jucăm, mai ieşim la stradă (C., 16 ani). Alţi copii au mărturisit că se uită la televizor, când au timp liber. – În afara timpului liber, când tu nu faci lecţii, ce faci? – Avem televizor, mai stăm de vorbă (T., 13 ani). Deşi timpul lor liber este puţin, copiii caută să-l petreacă alături de cei dragi (prieteni). În comuna Calvini, neavând alte tipuri de distracţii, plimbatul şi discu- ţiile cu grupul de prieteni ocupă primul loc în preferinţele copiilor de petrecere a timpului liber. 84 SORIN CACE, ANA MARIA PREOTEASA, FLAVIA IRIMESCU 14 CONCLUZII • Copiii sunt implicaţi, în special, în activităţi casnice, ajutându-şi familiile în gospodărie (menaj, mici lucrări în grădină); • O altă activitate, specifică familiilor de rromi din localitate, în care sunt impli- caţi şi copiii este cea de turnătorie a neferoaselor: realizarea „ceaoanelor din aluminiu”; • Adulţii rromi au activităţi sezoniere în agricultură, migrează în alte localităţi, în perioada de primăvară-vară, fiind însoţiţi de copii. Cel mai adesea, copiii nu participă la muncile câmpului, în schimb condiţiile în care locuiesc sau stau în timpul zilei pe câmp pot afecta starea lor fizică. O altă problemă importantă în acest caz o constituie şi imposibilitatea accesului la şcoală în perioada în care îşi însoţesc părinţii. • Este evident că, în cazul copiilor care muncesc, timpul liber este mai redus dar, în special în timpul week-endurilor, copiii au şansa de a avea activităţi de recreere. • Activităţile în care sunt implicaţi copiii pot constitui o ameninţare din perspectiva influenţei asupra dezvoltării lor şi a accesului la sistemul de învăţământ. Aşadar, trebuie acordată o atenţie deosebită şi identificate soluţii, pentru situaţiile în care copiii nu pot frecventa şcoala, pe toată perioada anului şcolar. BIBLIOGRAFIE 1. Cace, Sorin (coord.), Arpinte, Daniel, Băican, Eugen, Ilie, Simona, Marin, Flavia, Moisă, Florin, Preoteasa, Ana Maria, Surdu, Laura, Surdu, Mihai Copiii rromi care muncesc şi familiile acestora. Caracteristici socio-culturale şi condiţii de viaţă, Bucureşti, Editura RO Media, 2002. 2. Cace, Sorin, Stănescu, Mircea, Costin, Dana Sima, Surdu, Mihai, Studiu de caz privind problemele sociale ale rromilor din Calvini, „Than Rromano”, nr. 4–5/2000. 3. Cace, Sorin (coord), Copiii rromi în România, Salvaţi Copiii, Bucureşti, 1999. 4. Denzin, Norman K., Lincoln, Yvonna S. (Eds.), Strategies of Qualitative Inquiry, Sage, Thousand Oaks, 1998. 5. Edmunds, Holly, The Focus Group, Research Handbook, NTC Business Books, 1999. 6. Elster, Jon, Sour Grapes: Studies in the Subversion of Rationality, Cambridge University Press, 1983. 7. Gray, John, Children Are From Heaven: Positive Parenting Skills for Raising Cooperative, Confident, and Compassionate Children, Harper Collins, 2001. 8. Iluţ, Petru, Abordarea calitativă a socio-umanului, Iaşi, Polirom, 1997. 9. Jensen, Robert T., Pearson, Meredith, A Guide to Reporting on Rapid Assessments, International Labour Office, Cambridge – Massachusetts, USA, 2001. 10. Kjell, Reidar Jonassen, Gipsies in Dolj. Birth Certificates, School Attendance and Child Allowance, Red Barnet, Craiova, June 1995. 11. Liégeois, Jean-Pierre, Roma, Gypsies, Travellers, Council of Europe Press, 1994. 12. Mărginean, Ioan, Proiectarea cercetării sociologice, Iaşi, Polirom, 2000. 13. Silverman, David, (Ed.), Qualitative Research. Theory, Method and Practice, London, Sage Publication, 1998. 14. Zamfir, C., Zamfir, E., Ţiganii între ignorare şi îngrijorare, Bucureşti, Editura Alternative, 1993. 15. Zamfir, C., Preda, M., Rromii din România, Bucureşti, Editura Expert, 2002. 16. A Decade of Transition, The Situation of Child and Family in Romania – UNICEF 2000. 17. Women and Men in Romania – UNPD and INNSE 2000. 18. Children and Work, Save the Children, Romania and UNICEF, 1997. 